Eskom was glo bewus van probleme met silo‘n Foto van die silo Eskom was glo al sedert Januarie vanjaar bewus van strukturele probleme van die steenkoolsilo wat Saterdag by sy Majuba-kragstasie in Mpumalanga inmekaargestort het. Die vakbond Solidariteit het Eskom Maandag van nalatigheid beskuldig en kwalik geneem dat hy nie aandag aan die probleem gegee het nie. “Solidariteit het verneem dat Eskom-werkers al sedert Januarie resonansies van die silo monitor,” het Deon Reyneke, bedryfshoof van die energiebedryf by Solidariteit, in ŉ verklaring gesê. “Daar is toe al aan die bestuur van die maatskappy gerapporteer dat die silo weens die toenemende vibrasie tekens van agteruitgang toon.” Volgens Reyneke is daar in Junie vanjaar, en weer drie weke voor die ineenstorting, vasgestel dat die vibrasie van die silo vererger het. “Vibrasie van ŉ struktuur wat uit beton gemaak is, is uiters problematies. Die vibrasie het swak plekke in die silo veroorsaak of vererger wat, soos wat die vibrasie toegeneem het, uiteindelik tot die ineenstorting gelei het,” het Reyneke gesê. Tsheido Matone, Eskom se uitvoerende hoof het Sondag tydens ŉ perskonferensie in Johannesburg gesê die steenkoolsilo is in September verlede jaar geïnspekteer en daar was geen oënskynlike tekens van verval nie. “Tydens die laaste inspeksie is daar bevind dat die struktuur in ŉ goeie toestand was,” het Matone by die konferensie gesê. “Die risikokategorisering is tydens die inspeksie as laag geklassifiseer.” Volgens Matona sal daar ŉ ondersoek na die voorval plaasvind. Die ondersoek sal na verwagting sowat drie maande duur. Eskom moes sedert die ineenstoring plan maak om steenkooltoevoer na die eenhede te herstel aangesien ŉ vervoerband weens die ineenstorting beskadig is. Eskom het Maandag aangekondig dat toevoer na twee van die eenhede herstel is. Reyneke meen egter dat die tydelike maatreëls wat nou toegepas word, veiligheid by die kragstasie in gedrang bring. “Eskom plaas sy werknemers in gevaar deur sy nalatigheid. Om al ses eenhede van die kragstasie ten volle van steenkool te voorsien, moet honderde vragmotors per uur steenkool by tydelike vervoerbande digby die oonde aflaai. Buiten die gevaar van vragmotorongelukke en die hoër bedryfskoste, veroorsaak dit ook ŉ brandgevaar,” het Reyneke bygevoeg.